
CONVOCATÒRIA PER A L’ATORGAMENT DE SUBVENCIONS, EN RÈGIM DE CONCURRÈNCIA COMPETITIVA, DESTINADES A DONAR SUPORT A ACTIVITATS CULTURALS IMPULSADES EN L’ÀMBIT COMARCAL DEL MARESME PER A L’ANY 2022

Aquesta convocatòria es regeix per les Bases específiques per a l’atorgament de subvencions, en règim de concurrència competitiva, destinades a donar suport a activitats culturals impulsades en l’àmbit comarcal del Maresme.

Objecte i finalitat de les subvencions

1. Les subvencions estan destinades a donar suport a les activitats impulsades a la comarca del Maresme, per les entitats que:
 
a) Integren la representativitat del seu sector cultural a nivell del Maresme
b) o bé, representen globalment els professionals dels diferents sectors de la cultura.

2. Aquestes subvencions hauran de fomentar projectes d’interès públic o social vinculats a l’activitat de foment, millora, impuls i desenvolupament d’activitats presencials i/o no presencials que les entitats representatives dels sectors culturals i/o dels seus professionals duen a terme a la comarca, per donar projecció a la professió i fomentar una major presència del sector en la cultura i en la societat, dins el àmbits de la gestió cultural, la difusió artística i el patrimoni cultural. Tanmateix, les propostes hauran de tenir incidència en l’àmbit comarcal.

3. Les entitats hauran de presentar un projecte específic, adreçat a l’assoliment dels esmentats objectius. En cap cas, es valoraran les sol·licituds que presentin la totalitat de la programació anual de les activitats de l’entitat, si bé s’acceptaran propostes de diferents activitats que obeeixin a una mateixa finalitat i que tinguin incidència en el conjunt de la comarca. D’altra banda, tot i que la subvenció s’atorgarà per a un projecte específic, la sol·licitud inclourà informació suficient per valorar la representativitat i l’activitat general de l’entitat. 

Període d’execució:

Les subvencions concedides a l’empara d’aquesta convocatòria s’hauran de destinar a finançar activitats realitzades i/o planificades per l’entitat, dins de la comarca del Maresme, des de l’1 de gener al 31 de desembre de 2022.





Documentació a aportar 
Les entitats han de presentar:
1- Sol·licitud mitjançant instància genèrica, adreçada al Servei de Cultura, a través de la Seu Electrònica del Consell Comarcal del maresme (https://www.seu-e.cat/ca/web/ccmaresme/), i adjuntaran la documentació següent: 
a) Identificació del beneficiari: 
 Targeta d'Identificació Fiscal de l’entitat peticionària (NIF). 
 Escriptura i/o document privat de constitució o adaptació, incloent Estatuts i/o aquella en la que consti el darrer objecte social. 
 Inscripció registral de l’entitat. 

b) Identificació del representant legal: 
 Poders de representació o certificat expedit pel/per la Secretari/ària de l’entitat que acrediti la representació legal de l’entitat de la persona signant de la sol·licitud.

c) Domicili del beneficiari, correu electrònic i telèfon mòbil, a efectes d’avís de notificació. 

d) Import de la subvenció que es sol·licita. 

e) Declaració d’estar al corrent de les seves obligacions tributàries i amb la Seguretat Social, o bé, autorització expressa al Consell Comarcal del Maresme perquè aquest pugui consultar directament a l’Agència Tributària i a la Seguretat Social si el possible beneficiari es troba al corrent de les seves obligacions. 

2. Memòria del projecte o activitat a realitzar pel que es demana la subvenció.
3. Pressupost previst per al projecte pel que es demana la subvenció, que inclou la declaració de les subvencions, patrocinis, mecenatges o altres ingressos previstos per a la mateixa finalitat. 
4. Declaració responsable de la concurrència dels requisits per poder obtenir la condició de beneficiari.
5. Declaració de no estar subjecte a cap de les prohibicions establertes a l’article 13 de la Llei 38/2003, de 17 de novembre, general de subvencions.
6. Altres documents que el sol·licitant consideri adients per ser tinguts en compte en el corresponent apartat dels criteris de valoració (memòria ampliada i detallada del projecte, pla de comunicació, estudis, revistes, col·laboracions, criteris d’avaluació...).

En qualsevol cas, els interessats es responsabilitzen de la veracitat dels documents que presentin.

Termini, forma i lloc de presentació de les sol·licituds 
El termini de presentació de les sol·licituds serà de 20 dies naturals des de la publicació de la present convocatòria. 
La sol·licitud i els annexos que ho requereixin hauran d’estar signats pel representant legal o persona apoderada de l’entitat.
Els interessats que tinguin dificultats per realitzar la presentació electrònica de documentació requerida en les diferents fases (sol·licitud, esmena, justificació,...) podran, abans de finalitzar el termini de presentació per cada convocatòria, dirigir-se al Registre General del Consell Comarcal del Maresme, on rebran assistència. Tot això, sens perjudici de la presentació en qualsevol altre registre electrònic de les administracions públiques catalanes o de la resta de subjectes als que es refereix l’article 16.4 de la Llei 39/2015, d’1 d’octubre, de procediment administratiu comú de les administracions públiques. En aquest darrer supòsit, l’interessat haurà d’anunciar al Consell Comarcal del Maresme mitjançant correu electrònic adreçat a cultura@ccmaresme.cat, la tramesa efectuada abans de la finalització del termini establert de la convocatòria. 
Cada sol·licitant presentarà una única sol·licitud que inclogui el projecte o activitat a realitzar pel que es demana la subvenció.
La presentació de la sol·licitud de subvenció suposa el coneixement i l’acceptació de les presents bases i de les normes reguladores del procediment.
No podran sol·licitar les subvencions aquelles entitats, associacions i/o col·lectius que no respectin l’actual marc democràtic, que no assumeixin els principis de conducta reconeguts, com ara la Declaració Universal dels Drets Humans i altres de naturalesa similar, o bé que practiquin actuacions xenòfobes, racistes, homòfobes o misògines. 

Selecció i criteris objectius d’atorgament de la subvenció 
Les subvencions s’atorgaran a aquells sol·licitants que obtinguin millor valoració, un cop aplicats els criteris objectius determinats en les bases reguladores d’aquesta convocatòria.
Per a la valoració de les sol·licituds presentades, únicament es tindran en compte els següents criteris relacionats amb el grau d’elaboració, concreció i coherència de la proposta:
1. Descripció de les activitats o projecte pels quals se sol·licita la subvenció, fins a 15 punts
2. Àmbit d’influència territorial comarcal del projecte, fins a 15 punts
3. Col·laboració i interacció entre projectes d’altres entitats, fins a 10 punts
4. Viabilitat del pressupost de les activitats o projecte, fins a 5 punts
5. Existència i coherència d’un pla de comunicació, fins a 5 punts
6. Mitjans i criteris d’avaluació de l’activitat o projecte, fins a 5 punts

Les entitats peticionàries podran presentar la documentació que considerin convenient per tal d’acreditar els criteris de valoració. 

Consignació pressupostària i quantia total màxima de les subvencions a atorgar
La dotació pressupostària prevista per a la concessió de subvencions regulades en la present convocatòria per a l’exercici 2022 és d’un total de 41.000 € i es destinaran fins a 5.000 € per entitat i projecte subvencionat.

Import individualitzat de les subvencions 
L’import a concedir de cada subvenció es determinarà de forma proporcional a la puntuació rebuda, sense superar el màxim de la consignació pressupostària prevista a la present convocatòria ni el 50% de l’import del projecte, exceptuant expressa justificació.

Òrgans competents per a la instrucció i la proposta de concessió
L’òrgan responsable de la instrucció i resolució del procediment per a l’atorgament de les subvencions previstes en la present convocatòria serà el President del Consell Comarcal del Maresme. 
La proposta de concessió de les subvencions serà elaborada pel Servei de Cultura del Consell Comarcal del Maresme que, com a mínim, haurà de comptar amb:
· El conseller/a delegat/a de l’Àrea de Cultura o persona en qui delegui. 
· La direcció de l’Àrea de Serveis a les Persones del Consell Comarcal del Maresme o persona en qui delegui.
· Un/a tècnic/a que desenvolupi accions en l’àmbit de la cultura. 

L’òrgan competent per a la concessió podrà, discrecionalment, no esgotar el crèdit total previst.

Termini de resolució, de notificació i règim de recursos 
S’examinaran conjuntament, en un sol procediment totes les sol·licituds presentades dins del termini establert, i es resoldrà en un únic acte administratiu. 
El termini per a l’atorgament de les subvencions serà, com a màxim, de tres mesos a comptar des de la data de tancament del període de presentació de sol·licituds. 
La resolució de concessió incorporarà la relació d'entitats beneficiàries a les quals se'ls avançarà parcialment la subvenció, en els casos justificats.
La manca de resolució dins el termini indicat tindrà efectes desestimatoris.
La resolució del procediment posa fi a la via administrativa, i contra la mateixa es pot interposar recurs contenciós administratiu en el termini de dos mesos a comptar des del dia següent a la seva publicació. 
Alternativament i de forma potestativa, es pot interposar recurs de reposició davant el mateix òrgan que l’ha dictat en el termini d’un mes a comptar des del dia següent a la seva publicació. 

Despeses subvencionables 
Amb caràcter general, es consideraran despeses subvencionables totes aquelles despeses relacionades directament amb el projecte presentat, exceptuant les no subvencionables.

Despeses no subvencionables 
· Factures, rebuts o despeses corresponents a àpats i/o queviures, així com dietes i despeses de manutenció encara que estiguin vinculades a tasques de representació o de l’activitat. 
· Nòmines i/o treballs realitzats per persones que formin part de la junta directiva de l’entitat. 
· Despeses corresponents a viatges i allotjaments no vinculades al projecte subvencionat.
· Interessos o comissions bancàries.
· Despeses corrents de l’entitat.

Forma de pagament 
L’import de la subvenció s’abonarà de la manera següent, a petició de l’interessat a la sol·licitud i sempre que estigui degudament justificat:
· El 80% del total de la subvenció concedida: un cop aprovada la resolució per l’òrgan competent.
· El 20% restant de la subvenció: un cop l’entitat beneficiària hagi justificat correctament l’aplicació del 100% de l’import de la subvenció.

Termini i forma de justificació 
El termini màxim per a la justificació és el dia 28 de febrer de 2023.
La justificació de les subvencions hauran de contenir la següent documentació: 
1) Memòria detallada de l’activitat duta a terme, dins del període al qual es circumscriu la subvenció.
2) Relació de despeses de l’activitat, amb la identificació del creditor i del document, import, data d’emissió i, si s’escau, data de pagament, i una relació detallada d’altres ingressos o subvencions que hagin finançat l’activitat subvencionada amb indicació de l’import i la procedència.
3) Exemplar original de les edicions, publicacions i documentació gràfica que generi la publicitat del projecte. En cas que no s’editi publicitat, mostra del suport del Consell Comarcal del Maresme en les programacions de l’activitat subvencionada.
4) Exemple de la col·laboració i interacció amb els projectes d’altres entitats. 
5) Un certificat de la Presidència de l’entitat subvencionada que acrediti que la subvenció ha estat aplicada a la finalitat per la qual fou concedida. 
Les justificacions s’hauran de presentar electrònicament a través de la seu electrònica del Consell Comarcal del Maresme. 

Compatibilitat amb d’altres subvencions 
Les subvencions atorgades seran compatibles amb les concedides per altres administracions o ens públics o privats per a la mateixa activitat. 
Tanmateix, l’import total de les subvencions rebudes per la mateixa finalitat no podrà superar el cost total del projecte/activitat a desenvolupar.
Les entitats beneficiàries hauran de comunicar la petició i/o obtenció de qualsevol subvenció pública concurrent que no s’hagi declarat amb la sol·licitud.

Publicitat de les subvencions concedides 
Les subvencions atorgades a l’empara d’aquesta convocatòria seran objecte de publicitat a través de la Base de Dades Nacional de Subvencions, que opera com a sistema nacional de publicitat de subvencions. 

Mesures de difusió del finançament públic
Les entitats beneficiàries hauran de fer constar la col·laboració del Consell Comarcal del Maresme en l’execució del projecte o de l’activitat, en tota la documentació impresa i en cartells o mitjans electrònics i audiovisuals, mitjançant la inclusió del logotip del Consell Comarcal del Maresme i la imatge corporativa corresponent, en els termes establerts per la pròpia corporació i facilitats per l’Àrea de Comunicació del Consell Comarcal. 

Causes de reintegrament 
Quan a conseqüència de l’anul·lació, revocació o de la revisió de la subvenció, l’import definitiu d’aquesta sigui inferior a l’import pagat l’entitat beneficiària estarà obligada a reintegrar l’excés. 
Així mateix, també estarà obligada a reintegrar, l’entitat beneficiària que hagi percebut la subvenció falsejant les condicions exigides o amagant aquelles que haguessin impedit la seva concessió; per incompliment total o parcial de l’objectiu de l’activitat o del projecte; per incompliment de l’obligació de justificar en els terminis establerts; per resistència o obstrucció a les actuacions de comprovació i de control financer i en els altres supòsits previstos en la normativa de la LGS. 

Règim jurídic 
En tot el que no preveu expressament aquesta convocatòria, són d’aplicació la Llei 38/2003, de 17 de novembre, general de subvencions, el Real decret 887/2006, de 21 de juliol pel qual s’aprova el seu Reglament de desenvolupament i l’Ordenança reguladora de subvencions del Consell Comarcal del Maresme, aprovada inicialment el 18 de juliol de 2017 i publicada l’aprovació definitiva, el 28 de setembre de 2017.
També resulten d’aplicació la Llei 19/2013, de 9 de desembre, i la Llei 19/2014, de 29 de desembre, de transparència, accés a la informació pública i bon govern, i el Decret 8/2021, de 9 de febrer, sobre la transparència i el dret d’accés a la informació pública. 

